2. ปัจจัยความเสี่ยง

ปัจจัยความเสี่ยงที่มีนัยสำคัญ ที่อาจทำให้เกิดความเสี่ยงต่อการลงทุน มีดังนี้

1. วัตถุดิบ

วัตถุดิบที่บริษัทใช้ในการผลิตเอทานอล คือ มันสำปะหลังเส้น
มีความเสี่ยงในด้านปริมาณและราคามันสำปะหลังเป็นไปตามกลไกของตลาด
มีอุปสงค์และอุปทานเป็นส่วนสำคัญในการกำหนดราคา เมื่ออุปสงค์เพิ่มขึ้นหรืออุปทานลดลง
ราคาจะสูงขึ้น ผลผลิตมันสำปะหลังยังขึ้นอยู่กับสภาพดินฟ้าอากาศด้วย
บริษัทและบริษัทย่อยมีแนวทางในการจัดหาวัตถุดิบหลายทางได้แก่ จากผู้ส่งออกและจากผู้ค้ามันเส้น
การทำบันทึกข้อตกลงโครงการสนับสนุนการผลิตและการตลาดพืชพลังงานกับธนาคารเพื่อการเกษตรและสหกรณ์การเกษตร
ซึ่งเพียงพอต่อความต้องการของบริษัท

ความเสี่ยงด้านราคามันสำปะหลังเพิ่มขึ้นนั้น เนื่องจากราคาเอทานอลอ้างอิงของไทยกำหนดจากวิธี
Cost Plus คือ ปรับตามต้นทุนการผลิตเอทานอลตามสัดส่วนที่ผลิตจริง
จึงทำให้ราคาขายจะปรับเพิ่มขึ้นตามต้นทุน จะช่วยลดความเสี่ยงด้านราคามันสำปะหลังที่สูงขึ้น
นอกจากนั้นราคาน้ำมันที่มีแนวโน้มสูงขึ้นจะส่งผลให้ความต้องการใช้เอทานอลเพิ่มขึ้น
คาดว่าแนวโน้มที่ราคาขายเอทานอลจะเพิ่มขึ้นและจะช่วยลดผลกระทบจากการเพิ่มขึ้นของราคามันสำปะหลังได้

ในช่วงต้นปี 2553 เริ่มจากเดือนกุมภาพันธ์
มีการระบาดของเพลี้ยแป้งเข้าทำลายมันสำปะหลังโดยแพร่กระจายตามใต้ใบและลำต้นของมันสำปะหลังเนื่องจากสภาพอากาศที่แห้งแล้งและฝนทิ้งช่วงเป็นเวลานาน
เพลี้ยแป้งได้ขยายปริมาณอย่างรวดเร็ว ผลผลิตมันสำปะหลังฤดูกาลผลิต 2552/2553
จึงลดลงอย่างมากซึ่งประเทศไทยไม่เคยมีการระบาดในช่วง 30 ปี ที่ผ่านมา
บริษัทได้มีการศึกษาและติดตามอย่างใกล้ชิดเพื่อมิให้ปัญหานี้เกิดขึ้นกับเกษตรกรผู้ปลูกมันสำปะหลังและได้ร่วมกับกรมวิชาการเกษตรให้การอบรมความรู้แก่เกษตรกรในด้านความรู้ใน
การกำจัดเพลี้ยแป้งอย่างถูกวิธี จะเป็นการลดความเสี่ยงด้านปริมาณวัตถุดิบ

2. ความเสี่ยงจากการก่อสร้างโรงงานไม่เสร็จทันตามกำหนด

China National Heavy Machines Corporation (CHMC)
เป็นผู้รับจ้างก่อสร้างโรงงานผลิตเอทานอลแบบ Turn-Key กำลังการผลิต 650,000 ลิตร/วัน
รายเดียวของบริษัท ซึ่งเป็นโครงการขนาดใหญ่และมีความสำคัญมากต่อบริษัท
ความเสี่ยงจะมาจากการก่อสร้างไม่สำเร็จ หรือดำเนินการสำเร็จ แต่ล่าช้ากว่ากำหนด
หากเกิดเหตุการณ์ดังกล่าวขึ้นก็จะส่งผลกระทบอย่างมีนัยสำคัญต่อสภาพคล่อง
ฐานะการเงินและผลประกอบการของบริษัท สำหรับ CHMC เป็นบริษัทของรัฐบาลจีน (State
owned unit) ซึ่งเป็นบริษัทที่มีความน่าเชื่อถือ ประกอบกับตามเงื่อนไขในสัญญาจ้าง EPC
Contract นั้น บริษัทจะทยอยชำระเงินตามส่วนของการส่งมอบอุปกรณ์และการส่งมอบงาน
โดยที่บริษัทถือหลักประกันประมาณร้อยละ 20 ของมูลค่าสัญญาตั้งแต่เริ่มจนจบงาน
และได้กำหนดค่าปรับสำหรับความเสียหาย สูงสุดร้อยละ 10 ของมูลค่าสัญญา
จึงช่วยลดผลกระทบจากความเสี่ยงดังกล่าวได้

3. ความเสี่ยงจากการขายเอทานอล

เนื่องจากประเทศไทยมีผู้ค้าน้ำมันรายใหญ่น้อยราย
และรับซื้อเอทานอลเพื่อใช้เป็นส่วนผสมในการผลิตแก๊สโซฮอล์
จึงทำให้ผู้ซื้อมีอำนาจต่อรองมากกว่าผู้ขาย
ปัจจุบันบริษัทผู้ค้าน้ำมันก็มีบทบาทสำคัญในการกำหนดราคารับซื้อเอทานอล
ทำให้การขายเอทานอลมีความเสี่ยงจากการพึ่งพิงลูกค้ารายใหญ่หากลูกค้าดังกล่าวลดยอดซื้อจากบริษัทจะส่งผลกระทบต่อรายได้และผลการดำเนินงานของบริษัท
อย่างไรก็ตาม
เนื่องจากราคาน้ำมันมีแนวโน้มที่จะแพงขึ้นผู้ใช้รถยนต์จึงมีความต้องการแก๊สโซฮอล์เพิ่มขึ้น
และเป็นสินค้าที่รัฐบาลสนันสนุน อีกทั้งบริษัทได้ทำสัญญา Off-take กับ CHMC มีระยะเวลา 8 ปี
โดย CHMC จะรับซื้อไม่น้อยกว่าร้อยละ 65 ของกำลังการผลิต ทำให้ความเสี่ยงดังกล่าวลดลง

4. ความเสี่ยงจากความผันผวนของอัตราดอกเบี้ย

โครงการก่อสร้างโรงงานผลิตเอทานอลของบริษัทเป็นโครงการขนาดใหญ่ ซึ่งต้องใช้เงินลงทุนสูง
แหล่งเงินทุนของโครงการประมาณ 4,500 ล้านบาท ได้จากเงินกู้จากสถาบันการเงิน
ทำให้มีภาระดอกเบี้ยจ่าย การเปลี่ยนแปลงของอัตราดอกเบี้ยแบบลอยตัว
จะส่งผลต่อต้นทุนทางการเงินและกำไรสุทธิของบริษัท
บริษัทจึงมีความเสี่ยงจากความผันผวนของอัตราดอกเบี้ย หากดอกเบี้ยอยู่ในช่วงขาขึ้น
จะส่งผลให้ต้นทุนทางการเงินของบริษัทสูงขึ้น

5. ความเสี่ยงจากความผันผวนของอัตราแลกเปลี่ยน

บริษัททำสัญญา EPC Contract กับ CHMC มูลค่า 109,068,000 เหรียญสหรัฐอเมริกา
ซึ่งต้องชำระเป็นเงินสกุลต่างประเทศ ทำให้บริษัทมีความเสี่ยงจากความผันผวนของอัตราแลกเปลี่ยน
บริษัทมีนโยบายที่จะทำสัญญาซื้อขายเงินตราต่างประเทศล่วงหน้า (Forward Contract)
ทั้งจำนวนเพื่อป้องกันความเสี่ยงจากความผันผวนของอัตราแลกเปลี่ยนที่อาจเกิดขึ้น

6. ด้านบุคลากร

บุคลากรเป็นปัจจัยที่สำคัญในการขับเคลื่อนองค์กรไปสู่ความสำเร็จ
เพื่อให้การดำเนินงานเป็นไปอย่างมีประสิทธิภาพและเพื่อลดความเสี่ยงจากการดำเนินงาน
จำเป็นต้องมีการคัดสรรให้ได้บุคคลที่มีความเหมาะสมกับธุรกิจของบริษัท
จัดให้มีการอบรมพัฒนาพนักงานอย่างต่อเนื่อง เพื่อเพิ่มพูนความรู้และทักษะในด้านต่างๆ
ที่จำเป็นต่อการปฏิบัติงานในหน้าที่ เพื่อเพิ่มศักยภาพ สร้างขวัญกำลังใจ
และจะต้องมีการจ่ายค่าตอบแทนและสวัสดิการต่างๆ ที่เหมาะสมและเป็นธรรม